5 लाख रुपए जब्त करने के मामले में व्यापारियों में गुस्सा
संयुक्तव्यापारी महासंघ की बैठक गुरुवार को हुई। इसमें कोतवाली पुलिस की ओर से बुधवार को अनाज मंडी व्यापारी महेश खंडेलवाल के कब्जे से जब्त किए गए 5 लाख रुपयों के मामले पर चर्चा की गई। बैठक में पुलिस की ओर से व्यापारी के खिलाफ नाजायज रूप से की गई कार्रवाई पर रोष जताया गया। वक्ताओं ने कहा कि पुलिस व्यापारियों को नाजायज परेशान कर रही है। किसी व्यापारी के पास 5 लाख रुपए होना कोई बड़ी रकम नहीं है। व्यापारी के पास प्रत्येक रकम का लेखा जोखा रहता है। उन्होंने पुलिस प्रशासन से इस तरह की घटना की पुनरावृत्ति पर रोक लगाने की मांग की तथा इस संबंध में एसपी को ज्ञापन देने का निर्णय लिया गया। बैठक में धर्मपाल तंवर, दीनदयाल शर्मा, रामस्वरूप सेठी, महावीर प्रसाद गर्ग, महेश मेठी, अनिल बजाज, रमेश सिंघल, महेश गर्ग सहित व्यापारिक संगठनों के प्रतिनिधि मौजूद थे।
hin_Deva hin_Deva